<classify> JENGO la Tatu la Abiria katika Kiwanja cha Ndege cha Kimataifa cha Julius Nyerere JNIA jijini Dar es Salaam limefunguliwa kwa mbwembwe za aina mbalimbali zilizoambatana na Rais John Magufuli kupiga push up akiwa na wanamuziki wa TOT.Katika hafla hiyo ambapo Rais Magufuli alishindwa kujizuia kuonesha furaha yake ikiwa ni pamoja na kuwasili na kusalimiana na wananchi kwa staili ya kugonga tano, wananchi walishuhudia moja ya miradi mikubwa ya Taifa hili itakayochochea uchumi ikibarikiwa na viongozi wa kidini. Ikiwa ni sehemu ya furaha baada ya waimbaji wa bendi ya TOT kutumbuiza uwanjani hapo huku wakipiga push up Rais Magufuli alishuka kutoka jukwaani na kuungana nao kwa kupiga push up. Pia katika hafla hiyo alichukua kamera na kupiga matukio ya shughuli zilizokuwa zikiendelea wakati akifanya ukaguzi wa jengo hilo la kisasa lenye mvuto mkubwa. Ufunguzi huo ambao ulishuhudiwa na Waziri Mkuu, Kassim Majaliwa, Mke wa Rais Mama Janeth, Spika wa Bunge, Job Ndugai, Jaji Mkuu Profesa Ibrahim Juma, Makamu Mwenyekiti wa CCM Bara, Philip Mangula, Katibu Mkuu Kiongozi Balozi John Kijazi, mawaziri, naibu mawaziri, mabalozi na viongozi wa vyama na serikali walihudhuria, ulijawa na hamasa kubwa hasa hotuba zilizotolewa uwanjani hapo. Rais Magufuli alisema jengo hilo ni muhimu kwa maendeleo ya usafiri wa anga nchini kwa kuwa miundombinu ya usafiri na usafirishaji ni kama mishipa ya damu katika mwili wa binadamu, kukosekana kwa miundombinu ya uhakika kunapunguza kasi ya ukuaji wa uchumi na kuongeza gharama za uzalishaji. Alisema miongoni mwa njia kuu nne za usafiri na usafirishaji, njia ya haraka na salama zaidi ni usafiri wa anga na ndiyo maana kwa mujibu wa Shirika la Kimataifa la Usafiri wa Anga IATA, jumla ya watu milioni 12.5 duniani hutumia usafiri wa anga kila siku.Rais Magufuli alisema usafiri huo una manufaa makubwa kwa maendeleo ya sekta ya utalii nchini na sekta hizo mbili haziwezi kutenganishwa kwa sababu ni sekta zinazotegemeana. Idadi ya watalii imeongezeka kutoka watalii milioni 1.1 mwaka 2015 hadi kufikia watalii milioni 1.5 mwaka 2018, ongezeko hili linaweza kuwa limechangiwa na usafiri wa anga, lakini ninyi nyote pia ni mashuhuda wa jitihada za serikali katika kukuza sekta ya utalii ikiwemo kuanzisha hifadhi mpya ya Taifa ya Burigi, Ibanda, Kyerwa, Rumanyika, Karagwe na muda si mrefu tutakuwa na Hifadhi ya Taifa ya Nyerere itakayotokana na Pori la Akiba la Selous, alisema Rais Magufuli. Kuhusu kukuza utalii wa fukwe za bahari, aliziagiza wizara za Maliasili na Utalii na ya Mifugo na Uvuvi kukutana ili kuona namna gani wanaweza kukuuza utalii huo kutoka Moa mkoani Tanga hadi Mtwara.Agizo hilo la Rais lilikuja baada ya Spika Ndugai kumweleza kuwa Tanzania haijafanya vizuri katika kukuza utalii wa fukwe za bahari.Alisema wageni wengi wanaoenda nchi jirani huenda huko kupitia utalii wa fukwe za bahari.  <topic>: KITAIFA 